pythainlp/thaigov-v2-corpus-22032023 huggingface dataset:
วันพฤหัสบดีที่ 17 มีนาคม 2565
นายกฯ ห่วงใยสุขอนามัยของประชาชนในช่วงฤดูร้อน แนะบริโภคน้ำแข็ง-น้ำดื่มอย่างระมัดระวังปฏิบัติตามคำเตือนกรมอนามัย พร้อมสั่งคุมเข้มการลักลอบขนสัตว์เข้าประเทศ
นายกฯ ห่วงใยสุขอนามัยของประชาชนในช่วงฤดูร้อน แนะบริโภคน้ำแข็ง-น้ำดื่มอย่างระมัดระวังปฏิบัติตามคำเตือนกรมอนามัย พร้อมสั่งคุมเข้มการลักลอบขนสัตว์เข้าประเทศอย่างผิดกฎหมาย ลดความเสี่ยงการเกิดโรคระบาดในสัตว์
วันนี้ (17 มีนาคม 2565) นายธนกร วังบุญคงชนะ โฆษกประจำสำนักนายกรัฐมนตรี เผยว่าในช่วงหน้าร้อนนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยพี่น้องประชาชนเนื่องจากสภาพอากาศร้อน เอื้อต่อการเจริญเติบโตของเชื้อแบคทีเรียที่สามารถนำไปสู่โรคอาหารเป็นพิษได้หากบริโภคอย่างไม่ระมัดระวัง โดยแนะนำให้ปฏิบัติตามคำแนะนำของกรมอนามัย บริโภคน้ำแข็งและน้ำดื่มที่สะอาดปลอดภัย ส่วนการรับประทานอาหารให้ยึดหลัก สุก ร้อน สะอาด เพื่อลดความเสี่ยงต่อการเกิดโรคอาหารเป็นพิษ
โฆษกประจำสำนักนายกรัฐมนตรีกล่าวว่า จากสถิติการเฝ้าระวังโรคในปี 2564 ที่ผ่านมา พบผู้ป่วยที่มีภาวะอาหารเป็นพิษจำนวนกว่า 53,540 ราย เสียชีวิต 1 ราย ชี้ให้เห็นถึงอัตราการเกิดโรคที่ยังสูง ขอแนะนำให้ประชาชนยึดหลัก สุก ร้อน สะอาด คือ รับประทานอาหารที่ปรุงสุกใหม่ด้วยความร้อน เลือกซื้อวัตถุดิบที่สด และล้างให้สะอาดก่อนนำมาปรุงประกอบอาหาร ล้างมือด้วยน้ำและสบู่ให้สะอาดทุกครั้ง ก่อนปรุงประกอบและรับประทานอาหาร ซึ่งอาการอาหารเป็นพิษยังเกิดได้กับผู้ที่นิยมบริโภคน้ำดื่มหรือน้ำแข็งที่มีเชื้อโรคปนเปื้อนอีกด้วย โดยกรมอนามัยแนะนำให้เลือกน้ำแข็งหรือน้ำดื่ม จากแหล่งผลิตที่ถูกสุขลักษณะได้มาตรฐาน GMP (Good Manufacturing Practice) และน้ำแข็งที่มีคุณภาพ เมื่อละลายจะต้องใส ไม่มีตะกอนขาวขุ่น ๆ อยู่ก้นแก้ว สถานที่เก็บรักษาและภาชนะบรรจุภัณฑ์ต้องสะอาด ส่วนน้ำดื่ม ภาชนะบรรจุต้องปิดสนิท สะอาดทั้งภายในและภายนอก พลาสติกปิดรอบฝาปิดต้องอยู่ในสภาพดี ไม่ฉีกขาด มีชื่อผู้ผลิต และสถานที่ผลิตชัดเจน เป็นต้น ซึ่งขอแนะนำประชาชนให้ใส่ใจเรื่องความสะอาด ถูกสุขลักษณะเพื่อลด และควบคุมอัตราการเกิดโรค
นายธนกรฯ กล่าวอีกว่า นอกจากความกังวลด้านโรคติดต่อในคนแล้ว โรคในสัตว์ยังเป็นอีกหนึ่งโจทย์ที่รัฐบาลให้ความสำคัญวางมาตรการอย่างเข้มงวดรัดกุม โดยนายกรัฐมนตรีได้รับรายงานการลักลอบนำเข้าสินค้ามีชีวิตประเภทโค ผ่านเรือบรรทุกจากฝั่งประเทศเพื่อนบ้านสู่ประเทศไทยในเขตพื้นที่ชายแดนจังหวัดแม่ฮ่องสอนอย่างผิดกฎหมาย รวมถึงการขนย้ายสัตว์ชนิดอื่นเข้า-ออกราชอาณาจักรแบบไม่มีใบอนุญาต ซึ่งนายกรัฐมนตรีได้สั่งการไปยังหน่วยงานที่เกี่ยวข้องให้ควบคุม บังคับใช้กฎหมายอย่างเข้มงวด ทั้งเพื่อดูแลพื้นที่ชายแดนให้ปลอดภัย เป็นไปตามกฎหมาย และเพื่อเป็นการปฏิบัติตามมาตรการกักกันสัตว์และโรคระบาดที่ส่งผลโดยตรงต่อผู้ประกอบการและเกษตรกรในภาคอุตสาหกรรมปศุสัตว์
“นายกรัฐมนตรีแสดงความห่วงใยและกำชับหน่วยงานที่ดูแลด้านสาธารณสุขให้เผยแพร่ข้อมูลหรือคำแนะนำที่เป็นประโยชน์แก่ประชาชนอย่างต่อเนื่องเพื่อเสริมสร้างความเข้าใจและลดอัตราการเกิดโรค พร้อมชื่นชมทุกหน่วยงานที่เกี่ยวข้องทั้งในด้านสุขภาพของประชาชนและด้านสุขภาพของปศุสัตว์ที่ดำเนินงานด้านการควบคุมโรคระบาดมาอย่างต่อเนื่อง โดยนายกฯ ขอให้ผู้ประกอบการด้านปศุสัตว์เชื่อมั่นว่ารัฐบาลไม่ปล่อยให้การลักลอบขนส่งสัตว์ซ้ำเติมปัญหาโรคระบาดที่ทุกฝ่ายกำลังเผชิญอยู่ รวมทั้ง ให้ความเชื่อมั่นว่าปัญหาโรคระบาดในสัตว์จะลดลงจากความร่วมมือของทุกฝ่าย” นายธนกรฯ กล่าว
วันจันทร์ที่ 1 พฤศจิกายน 2564
​รองโฆษกฯ แจงการลงทะเบียนเข้าประเทศไทยช่วงเปลี่ยนผ่านจาก COE สู่ ระบบ Thailand Pass
​รองโฆษกฯ แจงการลงทะเบียนเข้าประเทศไทยช่วงเปลี่ยนผ่านจาก COE สู่ ระบบ Thailand Pass
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยถึง ระบบ Thailand Pass ซึ่งเป็นมาตรการรองรับการเดินทางเข้าประเทศไทย สำหรับคนไทยและคนต่างชาติที่ต้องการเดินทางเข้าประเทศไทยทางอากาศ โดยเริ่มเปิดให้ลงทะเบียนไปเมื่อเวลา 09.00 น. วันนี้ (1 พฤศจิกายน 2564) ผ่านเว็บไซต์ https://tp.consular.go.th
อย่างไรก็ดี ระบบ COE (Certificate of Entry) ยังคงใช้ในกลุ่มการเดินทางเข้าประเทศทางบก และทางน้ำ
สำหรับประเด็นที่ยังเป็นคำถามในช่วงเปลี่ยนผ่านจาก COE สู่ ระบบ Thailand Pass ผู้เดินทางที่ต้องการเดินทางเข้าประเทศในช่วงต้นสัปดาห์นี้ต้องทำอย่างไร ทางกระทรวงการต่างประเทศได้ให้ข้อมูลดังนี้
1) ผู้ที่ได้รับอนุมัติ COE ไปก่อนหน้านี้ สามารถใช้ COE ฉบับที่เคยได้รับไปแล้วเดินทางเข้าประเทศไทย ตามรูปแบบใดรูปแบบหนึ่ง (1. ยกเว้นการกักตัว 2.เข้าพื้นที่นำร่องท่องเที่ยว และ 3.กักตัวในสถานที่กักกัน) ทั้งนี้ ขึ้นอยู่กับคุณสมบัติของผู้เดินทาง
2) หาก COE ได้รับการอนุมัติลงทะเบียน (pre-approve) ก่อน1 พ.ย. สามารถขอ COE ให้เสร็จสิ้นได้ ด้วยการส่งเอกสารส่วนที่เหลือทั้งหมดเพื่อให้สถานเอกอัครราชทูตหรือสถานกงสุลใหญ่ดำเนินการอนุมัติ COE ต้องทำให้เสร็จสิ้นภายในวันที่ 7 เดือนนี้ มิฉะนั้น คำขอ COE จะถูกปฏิเสธโดยอัตโนมัติและจะต้องทำการลงทะเบียนผ่านระบบ Thailand Pass เพื่อเดินทางเข้าประเทศไทย
ในส่วนของการดำเนินการตามระบบ Thailand Pass ผู้ประสงค์เดินทางเข้าประเทศไทยควรลงทะเบียนและส่งเอกสารล่วงหน้าอย่างน้อย 7 วัน ก่อนวันเดินทาง โดยกรมควบคุมโรคจะตรวจสอบข้อมูล และอนุมัติเอกสารรับรองการฉีดวัคซีน ผ่านระบบ ภายใน 3-5 วัน และได้รับการอนุมัติแล้วผู้ลงทะเบียนจะได้รับอีเมล QR Entry Code หรือ Thailand Pass ID ที่จะใช้เมื่อเข้าสู่ประเทศไทย ซึ่งผู้เดินทางสามารถดาวน์โหลด Thailand Pass QR Code ได้ทันทีเพื่อนำไปแสดงต่อสายการบินและเจ้าหน้าที่คัดกรอง ณ ด่านตรวจคนเข้าเมือง พร้อมกับผลตรวจหาเชื้อโควิด-19 ไม่เกิน 72 ชม. ก่อนเดินทาง
รองโฆษกฯ ย้ำว่า ระบบ Thailand Pass จะช่วยอำนวยความสะดวกในการเดินทางเข้าประเทศไทย เพราะถูกออกแบบให้ใช้งานได้ง่าย มีการอธิบายการลงทะเบียนทีละขั้นตอน รวมทั้งระบบยังมีความน่าเชื่อถือในเรื่องการรักษาข้อมูลส่วนบุคคลตามมาตรฐานสากล ข้อมูลส่วนตัวบนระบบ Thailand Pass จะได้รับการเข้ารหัสเพื่อความปลอดภัยของข้อมูล จึงขอให้พี่น้องประชาชนมีความมั่นใจ ทั้งนี้ หากมีข้อสงสัย สามารถหาข้อมูลเพิ่มเติมได้จากเว็บไซต์ของกรมการกงสุล กระทรวงการต่างประเทศ (https://consular.mfa.go.th) หรือจากสถานเอกอัครราชทูตและสถานกงสุลใหญ่ของไทยในพื้นที่ของผู้เดินทาง
วันพุธที่ 22 กันยายน 2564
23 กันยายน 2564 สิ้นสุดการขยายเวลาการยื่นแบบภาษีเงินได้นิติบุคคล ภ.ง.ด.50 ภ.ง.ด.52๒ ภ.ง.ด.55 และ ภ.ง.ด.51 ผ่านทางออนไลน์
กรมสรรพากรย้ำวันที่ 23 กันยายน 2564 สิ้นสุดการขยายเวลาการยื่นแบบและชำระภาษีเงินได้นิติบุคคล (ภ.ง.ด.50 ภ.ง.ด.52 และ ภ.ง.ด.55) รวมทั้ง ภ.ง.ด.51 โดยให้ยื่นผ่านระบบเครือข่ายอินเทอร์เน็ตที่ www.rd.go.th
กรมสรรพากรย้ำวันที่ 23 กันยายน 2564 สิ้นสุดการขยายเวลาการยื่นแบบและชำระภาษีเงินได้นิติบุคคล (ภ.ง.ด.50 ภ.ง.ด.52 และ ภ.ง.ด.55) สำหรับ บริษัท ห้างหุ้นส่วนนิติบุคคล มูลนิธิและสมาคม ที่มีรอบบัญชีเริ่มต้นวันที่ 1 เมษายน 2563 ถึงวันที่ 31 มีนาคม 2564 รวมทั้งสิ้นสุดการขยายเวลาการยื่นแบบและชำระภาษีเงินได้นิติบุคคลครึ่งปี (ภ.ง.ด.51) สำหรับรอบบัญชีที่เริ่มต้นวันที่ 1 มกราคม 2564 ถึงวันที่ 31 ธันวาคม 2564 โดยให้ยื่นผ่านระบบเครือข่ายอินเทอร์เน็ตที่ www.rd.go.th
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร กล่าวว่า“ตามที่กรมสรรพากรได้ขยายเวลาการยื่นแบบแสดงรายการ และชำระภาษีเงินได้นิติบุคคล (ภ.ง.ด.50 ภ.ง.ด.52 และ ภ.ง.ด.55) งบการเงินและแบบรายงานประจำปี (Disclosure Form) สำหรับ บริษัท ห้างหุ้นส่วนนิติบุคคล มูลนิธิและสมาคม ที่มีรอบระยะเวลาบัญชีเริ่มต้นวันที่ 1 เมษายน 2563 ถึงวันที่ 31 มีนาคม 2564 รวมทั้งขยายเวลาการยื่นแบบและชำระภาษีเงินได้นิติบุคคลครึ่งปี (ภ.ง.ด.51) สำหรับบริษัท หรือห้างหุ้นส่วนนิติบุคคล ที่มีรอบระยะเวลาบัญชีเริ่มต้นวันที่ 1 มกราคม 2564 ถึงวันที่ 31 ธันวาคม 2564 ซึ่งการขยายเวลาดังกล่าวจะสิ้นสุดในวันที่ 23 กันยายน 2564 โดยให้ยื่นแบบและชำระภาษีผ่านระบบเครือข่ายอินเทอร์เน็ตเท่านั้น จึงขอเชิญชวนให้บริษัท ห้างหุ้นส่วนนิติบุคคล มูลนิธิและสมาคม ที่มีรอบระยะเวลาบัญชีดังกล่าว ดำเนินการยื่นแบบฯ และชำระภาษีผ่านทางออนไลน์ที่ www.rd.go.th ภายในวันที่ 23 กันยายน 2564 โดยกรมสรรพากรมีระบบการยื่นแบบและชำระภาษีผ่านอินเทอร์เน็ต รองรับการยื่นแบบภาษีเงินได้นิติบุคคล และแบบรายงานประจำปีที่มีประสิทธิภาพ ช่วยให้การทำธุรกรรมภาษีที่บ้าน (TAX from Home) เป็นเรื่องง่าย สะดวก รวดเร็ว และปลอดภัย ช่วยลดความเสี่ยงจากการ ติดเชื้อไวรัสโคโรนา 2019 (COVID – 19)”
สอบถามรายละเอียดได้ที่สำนักงานสรรพากรทุกแห่งทั่วประเทศ หรือศูนย์สารนิเทศสรรพากร (RD Intelligence Center) โทร. 1161
วันศุกร์ที่ 1 ตุลาคม 2564
โอนคนละครึ่ง ระยะที่ 3 รอบ 2 กระตุ้นเศรษฐกิจปลายปี
วันศุกร์ที่ 1 ตุลาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลโอนวงเงินแก่ผู้มีสิทธิในโครงการคนละครึ่ง ระยะที่ 3 รอบที่ 2 จำนวน 1,500 บาทแล้ว ใช้ได้ถึง 31 ธ.ค.2564 พร้อมทั้งเพิ่มความสะดวกแก่ผู้ใช้สิทธิโดยให้สามารถใช้สำหรับสั่งอาหารแบบออนไลน์ผ่านแพลตฟอร์มเดลิเวอรี่ได้ด้วย สอดคล้องกับวิถีชีวิตใหม่และสถานการณ์แพร่ระบาดของโรคโควิด-19 ทั้งนี้ คาดว่าจะช่วยกระตุ้นเศรษฐกิจในช่วงไตรมาสที่ 4 ของปีให้ขยายตัวได้มากขึ้นโดยโครงการคนละครึ่ง ระยะที่ 3 มียอดใช้จ่ายสะสมกว่า 65,000 ล้านบาท นอกจากนี้ ยังมีโครงการยิ่งใช้ยิ่งได้ ยอดใช้จ่ายกว่า 2,000 ล้านบาท โครงการเพิ่มกำลังซื้อแก่ผู้มีบัตรสวัสดิการแห่งรัฐ ยอดใช้จ่ายกว่า 7,800 ล้านบาท และโครงการเพิ่มกำลังซื้อแก่ผู้ต้องการความช่วยเหลือพิเศษ อีกกว่า 500 ล้านบาท
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 2 สิงหาคม 2565
รมว.อว. เปิดการประชุมวิชาการระดับชาติ มรภ.นครปฐม ครั้งที่ 14 เวทีแห่งการแลกเปลี่ยนองค์ความรู้สู่ยุค Digital World ในปัจจุบัน
รมว.อว. เปิดการประชุมวิชาการระดับชาติ มรภ.นครปฐม ครั้งที่ 14 เวทีแห่งการแลกเปลี่ยนองค์ความรู้สู่ยุค Digital World ในปัจจุบัน
7 กรกฎาคม 2565 ณ ห้องประชุมรัฐมนตรี ชั้น 2 อาคารพระจอมเกล้า สป.อว./ศ.(พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม เป็นประธานในพิธีเปิดการประชุมวิชาการระดับชาติ มหาวิทยาลัยราชภัฏนครปฐม ครั้งที่ 14 ภายใต้หัวข้อ “วิจัยสร้าง Innovation and Technology เพื่อรองรับสังคมไทยสู่ยุค Digital World” ซึ่งมีกำหนดจัดระหว่างวันที่ 7 – 8 กรกฎาคม 2565 โดยมีศาสตราจารย์วุฒิสาร ตันไชยนายกสภามหาวิทยาลัยราชภัฏนครปฐม ดร.วิรัตน์ ปิ่นแก้ว รักษาราชการแทนอธิการบดีมหาวิทยาลัยราชภัฏนครปฐม ศ.นพ.ยง ภู่วรวรรณหัวหน้าศูนย์เชี่ยวชาญเฉพาะด้านไวรัสวิทยา คลินิกภาควิชากุมารเวชศาสตร์ คณะแพทยศาสตร์ จุฬาลงกรณ์มหาวิทยาลัย ดร.วิภารัตน์ ดีอ่องผู้อำนวยการสำนักงานการวิจัยแห่งชาติคณะผู้บริหาร คณาจารย์ นักวิจัย นิสิตนักศึกษา เข้าร่วมการประชุมผ่านระบบ Zoom Meeting
ศ.(พิเศษ) ดร.เอนก เหล่าธรรมทัศน์ รมว.การอุดมศึกษาฯ กล่าวว่า ผมยินดีเป็นอย่างยิ่งที่ได้มาเปิดการประชุมวิชาการระดับชาติ มหาวิทยาลัยราชภัฏนครปฐม ครั้งที่ 14 พระบาทสมเด็จพระปรเมนทรรามาธิบดีศรีสินทรมหาวชิราลงกรณพระวชิรเกล้าเจ้าอยู่หัวทรงพระราชทานพระบรมราโชบายด้านการศึกษา ผ่านองคมนตรีในตอนหนึ่งว่า ให้มหาวิทยาลัยราชภัฏทำงานให้เข้าเป้าในการยกระดับการศึกษาและพัฒนาท้องถิ่น นอกจากนั้นยังทรงรับผ่านรัฐบาลให้น้อมนำและปฏิบัติศาสตร์พระราชาแห่งสมเด็จพระบรมชนกานาถ ทั้งนี้ในโลกยุคปัจจุบันกำลังเปลี่ยนแปลงอย่างรวดเร็ว รุณแรง ความก้าวหน้าทางเทคโนโลยีดิจิทัลมีการก้าวกระโดด ส่งผลให้เกิดการเปลี่ยนแปลงทางเศรษฐกิจ สังคม ของประเทศและภูมิภาคอย่างใหญ่หลวง ต้องพิจารณาถึงโอกาสและและพิจารณาถึงความท้าทายข้างหน้า เพื่อสร้างขีดความสามารถในการรองรับ รวมทั้งต่อยอดการวิจัย นวัตกรรม เพื่อแก้ปัญหาทางด้านเศรษฐกิจและสังคม มีความเป็นมิตรต่อสิ่งแวดล้อม วิสัยทัศน์ของมหาวิทยาลัยราชภัฏนครปฐมที่มุ่งผลิตบัณฑิตนักปฏิบัติในการรองรับการพัฒนาท้องถิ่น เพื่อการพัฒนาอย่างยั่งยืน ตามพระบรมราโชบายและการผลิตบัณฑิตให้มีคุณภาพ การสร้างองค์ความรู้ทางการวิจัยเพื่อตอบโจทย์ปัญหาการพัฒนาท้องถิ่น ผลที่ตามมาคือองค์ความรู้จากการวิจัยซึ่งนำไปสู่เวทีสากล ในการประชุมการประชุมวิชาการระดับชาติ มหาวิทยาลัยราชภัฏนครปฐม ครั้งที่ 14 กำหนดกรอบความคิดที่ว่า วิจัยสร้าง Innovation and Technology เพื่อรองรับสังคมไทยสู่ยุค Digital World ซึ่งจะเป็นเวทีแลกเปลี่ยนทางวิชาการระหว่างคณาจารย์ นักวิจัย นิสิตนักศึกษาและบุคคลทั่วไปต่อไป
วันอังคารที่ 17 พฤษภาคม 2565
พระสงฆ์ในโครงการบรรพชาอุปสมบทและปฏิบัติธรรมเฉลิมพระเกียรติ ฯ ศึกษาและปฏิบัติธรรมตามหลักคำสอนในพระพุทธศาสนา
พระสงฆ์ในโครงการบรรพชาอุปสมบทและปฏิบัติธรรมเฉลิมพระเกียรติ ฯ ศึกษาและปฏิบัติธรรมตามหลักคำสอนในพระพุทธศาสนา
ตามที่ กระทรวงกลาโหม ร่วมกับวัดพิชยญาติการาม วรวิหาร จัดโครงการบรรพชาอุปสมบทและปฏิบัติธรรมเฉลิมพระเกียรติถวายเป็นพระกุศลแด่พระเจ้าวรวงศ์เธอ พระองค์เจ้าอทิตยาทรกิติคุณ ในโอกาสทรงเจริญพระชันษา ครบ ๓ รอบ ๓๖ ปี และได้จัดพิธีบรรพชาอุปสมบท ไปเมื่อวันที่ ๖ พฤษภาคม ๒๕๖๕ ที่ผ่านมา ณ ศาลาปฏิบัติธรรมสมเด็จพระพุทธชินวงศ์สภา ชั้น ๒ วัดพิชยญาติการาม วรวิหารเขตคลองสาน กรุงเทพฯ นั้น ในห้วงระหว่าง วันที่ ๙ - ๑๒ พฤษภาคม ๒๕๖๕ พระสงฆ์ที่ร่วมโครงการได้เดินทางไปปฎิบัติธรรมเฉลิมพระเกียรติ ณ ศูนย์ปฏิบัติธรรม “ธรรมโมลี” อำเภอปากช่อง จังหวัดนครราชสีมา และ วัดป่าพุทธชินวงศาราม อำเภอภูยาว จังหวัดพะเยา ในระหว่างวันที่ ๑๔ - ๑๖ พฤษาคม ๒๕๖๕ เพื่อศึกษาและปฏิบัติธรรมตามหลักคำสอนในพระพุทธศาสนาอันเป็นการสืบทอดต่ออายุพระศาสนา ตลอดจนส่งเสริมและพัฒนาคุณธรรมจริยธรรม รวมทั้งสืบสานวัฒนธรรมประเพณีอันดีงามให้ดำรงอยู่คู่พระพุทธศาสนาสืบไป
วันพฤหัสบดีที่ 19 สิงหาคม 2564
รุ้ง ปนัสยา ยื่นหนังสือกระทรวงยุติธรรม ขอความเป็นธรรมห่วงโควิดเรือนจำระบาด โฆษกยืนยัน เรือนจำ-ทัณฑสถาน ปฏิบัติตามแนวทางมาตรฐานเรือนจำสีขาวอย่างเคร่งครัด
รุ้ง ปนัสยา ยื่นหนังสือกระทรวงยุติธรรม ขอความเป็นธรรมห่วงโควิดเรือนจำระบาด ย้ำต้องการมาตรการป้องกัน โฆษกยืนยันไม่ต้องกังวล เรือนจำ-ทัณฑสถาน ปฏิบัติตามแนวทางมาตรฐานเรือนจำสีขาวอย่างเคร่งครัดมาตลอด ชี้ มีแพทย์ประเมินอาการหนัก-เบา ก่อนส่งตัวรักษาที่อื่น
เมื่อเวลา 09.30 น. วันที่ 19 สิงหาคม 2564 ที่กระทรวงยุติธรรม กลุ่มแนวร่วมธรรมศาสตร์และการชุมนุม นำโดย น.ส.ปนัสยา สิทธิจิรวัฒนกุล หรือรุ้ง พร้อมด้วยหน่วยปฐมพยาบาลภาคสนาม Fist aid volunteer 53 เข้ายื่นหนังสือเปิดผนึกต่อกระทรวงยุติธรรม โดยมี นายวัลลภ นาคบัว รองปลัดกระทรวงยุติธรรม และโฆษกกระทรวงยุติธรรม เป็นผู้รับหนังสือ โดยกลุ่มแนวร่วมธรรมศาสตร์และการชุมนุม มีข้อเรียกร้องให้มีการตรวจคัดกรองผู้ต้องหาก่อนเข้าเรือนจำ และทัณฑสถานทุกกรณี พร้อมทั้งออกเอกสารรับรองโควิดให้กับผู้ต้องขังแรกเข้า เพื่อให้ญาติสามารถเผยแพร่ได้ และหากตรวจพบเชื้อให้รีบนำตัวออกไปรักษาที่อื่นทันที , ให้คัดแยกกลุ่มเสี่ยงเพื่อเฝ้าดูอาการอย่างใกล้ชิดเป็นกรณีพิเศษ , มาตรการป้องกันโควิดในเรือนจำและทัณฑสถานต้องเป็นไปตามมาตรฐานเดียวกันกับหลักสากล ตามองค์กรอนามัยโลก , เรือนจำและทัณฑสถานทุกแห่งต้องมีการสนับสนุนอุปกรณ์ป้องกันให้เพียงพอต่อความต้องการ , จัดหาวัคซีนให้เจ้าหน้าที่และผู้ต้องขังอย่างทั่วถึง , เรือนจำต้องเปิดเผยข้อมูลสุขภาพให้ทนาย ญาติผู้ต้องขังได้รับทราบห้ามปิดบัง , กรณีติดเชื้อโควิดต้องให้ญาตินำตัวออกไปรักษาในสถานพยาบาลอื่นได้ , ราชทัณฑ์ต้องตรวจหาเชื้อโควิดทุก 3 วัน เพื่อป้องกันเชื้อจากเจ้าหน้าที่ , ศาลจะต้องทำตามมาตรการลดความแออัดในเรือนจำ
นายวัลลภ เปิดเผยว่า ยินดีที่กลุ่มแนวร่วมธรรมศาสตร์และการชุมนุม เห็นความสำคัญและความปลอดภัยของผู้ต้องขังโดยไม่แยกแยะว่าเป็นผู้ต้องขังประเภทใดรวมทั้งเจ้าหน้าที่ของเรือนจำ ซึ่งกระทรวงยุติธรรมได้มีการจัดตั้งศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 ภายในสถานที่ควบคุมของหน่วยงานในสังกัดกระทรวงยุติธรรม (ศบค.ยธ.) โดยมีปลัดกระทรวงยุติธรรมเป็นประธาน ขึ้นมากำกับติดตามเรื่องนี้ขึ้นโดยเฉพาะ และกรมราชทัณฑ์ได้สั่งการให้เรือนจำทุกแห่งปฏิบัติตามมาตรฐานเรือนจำสีขาวในการป้องกันการติดเชื้อโควิด โดยกำหนดมาตรการสำหรับเรือนจำในแดนแรกรับ ซึ่งดำเนินการอย่างเคร่งครัด เช่น กักตัวอย่างน้อย 21 วัน และตรวจคัดกรอง PCR อย่างน้อย 3 ครั้ง นอกจากนี้ยังมีกระบวนการรักษา การจัดหาวัสดุอุปกรณ์ทางการแพทย์และวัคซีน และการปล่อยตัวผู้พ้นโทษ พร้อมกำหนดคู่มือการปฏิบัติงานให้เจ้าหน้าที่ได้รับทราบและปฏิบัติไปในแนวทางเดียวกัน
"ผมยืนยันว่าทัณฑสถานโรงพยาบาลราชทัณฑ์มีการเพิ่มศักยภาพในการดูแลรักษาผู้ป่วย ตามมาตรฐานการรักษากระทรวงสาธารณสุข นอกจากดูแลผู้ป่วยเรือนจำทั้ง 7 แห่งในกทม.แล้ว ยังรองรับผู้ป่วยต่างจังหวัดเพื่อแบ่งเบาภาระโรงพยาบาลภายนอกด้วย เราคำนึงถึงประโยชน์ผู้ป่วยเป็นหลัก อย่างไรก็ตาม กรมราชทัณฑ์มีเป้าหมายลดการสูญเสียให้น้อยที่สุดยังจะเห็นได้จากอัตราการสูญเสียต่ำเมื่อเทียบกับภายนอก และศักยภาพของฑัณฑสถานโรงพยาบาลราชทัณฑ์สามารถให้การดูแลรักษาผู้ป่วยระดับสีเขียว เหลือง แดง ซึ่งเรามียา ครุภัณฑ์ อุปกรณ์ทางการแพทย์ตามแนวทางการรักษาโดยกรมควบคุมโรคครบถ้วนเพียงพอ ส่วนกรณีการส่งตัวผู้ต้องขังออกไปรักษาโรงพยาบาลภายนอก แพทย์จะเป็นผู้พิจารณาจากศักยภาพของโรงพยาบาล และอาการของผู้ป่วยเป็นหลัก" นายวัลลภ กล่าว
วันพฤหัสบดีที่ 13 มกราคม 2565
รฟม. และโครงการรถไฟฟ้าสายสีส้ม ช่วงศูนย์วัฒนธรรมแห่งประเทศไทย - มีนบุรี (สุวินทวงศ์)
ได้ติดตามการดำเนินงานตามมาตรการเพื่อบรรเทาปัญหาฝุ่นละอองขนาดเล็ก PM 2.5
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม ในฐานะหน่วยงานที่รับผิดชอบดำเนินการก่อสร้างโครงการรถไฟฟ้าสายสีส้ม ช่วงศูนย์วัฒนธรรมแห่งประเทศไทย - มีนบุรี (สุวินทวงศ์) ได้ติดตามการดำเนินงานตามมาตรการเพื่อบรรเทาปัญหาฝุ่นละอองขนาดเล็ก PM2.5 โดยกำชับให้ผู้รับจ้างก่อสร้างงานโยธาทุกสัญญาติดตั้งระบบพ่นละอองน้ำลดฝุ่นละออง และจัดรถดูดฝุ่นเพื่อทำความสะอาดถนนสาธารณะตามแนวเส้นทางโครงการรถไฟฟ้าสายสีส้มฯ ทุกวันเพื่อลดผลกระทบด้านฝุ่นละออง และปฏิบัติตามมาตรการด้านฝุ่นละอองที่กำหนดไว้ในรายงาน EIA อย่างเคร่งครัด เช่น การล้างทำความสะอาดถนนเป็นประจำ การทำความสะอาดล้อรถก่อนออกจากพื้นที่ก่อสร้าง การตรวจสอบสภาพเครื่องจักร รถบรรทุก รวมทั้งได้ประสานขอความร่วมมือผู้รับจ้างงดกิจกรรมที่ก่อให้เกิดฝุ่นละออง
ทั้งนี้ งานก่อสร้างโครงการรถไฟฟ้าสายสีส้ม ยังดำเนินการไปได้ตามแผนงานเพื่อให้สามารถคืนผิวจราจรแก่ประชาชนได้สัญจรได้ตามปกติได้โดยเร็วที่สุด เพื่อช่วยให้การจราจรคล่องตัวมากยิ่งขึ้นขึ้น อันจะเป็นการบรรเทามลพิษทางอากาศในกรุงเทพมหานครและปริมณฑลได้อย่างยั่งยืน สอบถามข้อมูลเพิ่มเติมหรือติดตามข้อมูลข่าวสารโครงการรถไฟฟ้าสายสีส้ม ได้ที่เฟซบุ๊กแฟนเพจ โครงการรถไฟฟ้าสายสีส้ม เว็บไซต์โครงการ www.mrta-orangelineeast.com และ Line Official : OrangeLine
วันศุกร์ที่ 22 เมษายน 2565
PM to have field trip in Songkhla and Phatthalung provinces
PM to have field trip in Songkhla and Phatthalung provinces
April 22, 2022, Government Spokesperson Thanakorn Wangboonkongchana disclosed that Prime Minister and Defense Minister Gen. Prayut Chan-o-cha is scheduled to take a field trip to Songkhla and Phathalung provinces on April 25, 2022 to follow up on the implementation progress of H.M. King Rama IX’s royal initiative project on flood prevention in Hat Yai district, and to hand down policies to chiefs and executives of local administrations. His itinerary is as follows:
In the morning, the Prime Minister will follow up and observe the implementation progress of H.M. King Rama IX’s royal initiative project on flood prevention in Hat Yai district through capacity enhancement of Phuminat Damri (Rama 1) Canal. Aside from flood mitigation in Hat Yai area, the canal area will also be used to contain water for use during the dry season. At present, 92.10% of the project (phase 2) has been completed, i.e., construction of the 2ndwater gate at the mouth of the canal which enables control of water volume into the canal; and widening the canal from 24 meters to 70 meters. Construction of reinforced concrete wall is also 90% completed. At this stage, the canal could drain water during the rainy season at the speed of 1,000 cubic meters/second.
In the afternoon, the Prime Minister will chair the meeting to hand down policies to chiefs and executives of local administrations at the Provincial Hall, Phatthalung provinces. He, will, then, preside over the opening ceremony of an event to promote folk arts and culture, “Manorah”, in honor of Her Majesty Queen Sirikit the Queen Mother on occasion of her 90thbirthday anniversary on August 12, 2022, before returning to Bangkok.
วันพุธที่ 29 ธันวาคม 2564
กสร. เพิ่มขีดความสามารถพนักงานตรวจแรงงาน มุ่งแก้ปัญหาการเลิกจ้างในภาวะวิกฤตโควิด-19
กรมสวัสดิการและคุ้มครองแรงงาน (กสร.) จัดโครงการขยายผลการเฝ้าระวังและคุ้มครองแรงงานจากการหยุดกิจการชั่วคราวการเลิกจ้างเพื่อป้องกันการละเมิดสิทธิประโยชน์แรงงานตามกฎหมาย เพิ่มทักษะพนักงานตรวจแรงงานแก้ปัญหาการเลิกจ้างของสถานประกอบกิจการในภาวะวิกฤตโควิด-19
นายนิยม สองแก้ว อธิบดีกรมสวัสดิการและคุ้มครองแรงงานกล่าวในฐานะประธานพิธีเปิดโครงการขยายผลการเฝ้าระวังและคุ้มครองแรงงานจากการหยุดกิจการชั่วคราวการเลิกจ้างเพื่อป้องกันการละเมิดสิทธิประโยชน์แรงงานตามกฎหมาย ว่า จากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ที่แพร่ระบาดไปทั่วโลกและต่อเนื่องตั้งแต่ปลายปี 2562 สถานการณ์ดังกล่าวส่งผลกระทบต่อระบบเศรษฐกิจของประเทศเป็นวงกว้าง สถานประกอบกิจการหลายแห่งต้องหยุดกิจการชั่วคราว เลิกจ้างลูกจ้าง หรือปิดกิจการ รวมทั้งมีการใช้เทคนิคหรือกลยุทธ์ต่าง ๆ ในการบริหารจัดการเพื่อลดต้นทุน โดยเฉพาะอย่างยิ่ง ต้นทุนด้านแรงงาน ก่อให้เกิดการจ้างงานรูปแบบใหม่ ซึ่งส่งผลกระทบต่อลูกจ้างจำนวนมาก กสร. ซึ่งเป็นหน่วยงานหลักในการเฝ้าระวัง ติดตามสถานการณ์ และตรวจสอบ กรณีการหยุดกิจการชั่วคราวและการเลิกจ้างของสถานประกอบกิจการไม่นิ่งนอนใจในเรื่องนี้ จึงจัดโครงการขยายผลการเฝ้าระวังและคุ้มครองแรงงานจากการหยุดกิจการชั่วคราวการเลิกจ้างเพื่อป้องกันการละเมิดสิทธิประโยชน์แรงงานตามกฎหมาย เพื่อส่งเสริมความรู้ ทักษะ และสมรรถนะที่จำเป็นสำหรับการปฏิบัติงานให้พนักงานตรวจแรงงานสามารถแนะนำนายจ้าง ลูกจ้าง และผู้เกี่ยวข้องในสถานประกอบกิจการสามารถบริหารจัดการแรงงานในภาวะวิกฤต และหลังภาวะวิกฤต ป้องกันมิให้มีการละเมิดสิทธิประโยชน์ของลูกจ้าง ตลอดจนการสร้างความรู้ความเข้าใจเกี่ยวกับสิทธิหน้าที่ตามกฎหมาย รวมถึงส่งเสริมความสัมพันธ์อันดีระหว่างนายจ้างกับลูกจ้างให้ตระหนักถึงความสำคัญของการสร้างความร่วมมือในการแก้ปัญหาในภาวะวิกฤตนี้ เพื่อให้สถานประกอบกิจการสามารถดำเนินกิจการต่อไปได้โดยไม่มีการเลิกจ้าง หรือเลิกจ้างให้น้อยที่สุด
อธิบดี กสร.กล่าวเพิ่มเติมว่า ผู้เข้ารับการอบรม จำนวน 100 คน ประกอบด้วยพนักงานตรวจแรงงานจากส่วนกลาง จำนวน 18 คน เข้ารับฟังการบรรยาย ณ สถานที่จัดอบรม และพนักงานตรวจแรงงานจากสำนักงานสวัสดิการและคุ้มครองแรงงานจังหวัดทุกจังหวัด จำนวน 82 คน รับฟังการบรรยายในรูปแบบออนไลน์ผ่านวีดิทัศน์ทางไกล (Cat Conference) ณ หน่วยงานต้นสังกัดหรือสถานที่อื่นที่มีความเหมาะสม ระยะเวลาการฝึกอบรม จำนวน 3 วัน ระหว่างวันที่ 28 – 30 ธันวาคม 2564 โดยมุ่งหวังให้ผู้เข้ารับการอบรมได้รับการเสริมสร้างทักษะ ความรู้ ความสามารถ ตลอดจนสามารถแนะนำนายจ้าง ลูกจ้าง และผู้เกี่ยวข้องในสถานประกอบกิจการสามารถบริหารจัดการแรงงานในภาวะวิกฤต และหลังภาวะวิกฤตได้อย่างมีประสิทธิภาพส่งผลให้แรงงานได้รับการคุ้มครองสิทธิประโยชน์ตามกฎหมาย
วันเสาร์ที่ 4 มิถุนายน 2565
พิธีอัญเชิญเครื่องราชสักการะและพานพุ่มไปทูลเกล้าฯ ถวาย เนื่องในโอกาสวันเฉลิมพระชนมพรรษาสมเด็จพระนางเจ้าฯ พระบรมราชินี 3 มิถุนายน 2565
พิธีอัญเชิญเครื่องราชสักการะและพานพุ่มไปทูลเกล้าฯ ถวาย เนื่องในโอกาสวันเฉลิมพระชนมพรรษาสมเด็จพระนางเจ้าฯ พระบรมราชินี 3 มิถุนายน 2565
วันนี้ (4 มิถุนายน 2565) เวลา 08.00 น. นายนรุณ สุขสมาน รองเลขาธิการคณะกรรมการอ้อยและน้ำตาลทราย ผู้แทนกระทรวงอุตสาหกรรม ร่วมพิธีอัญเชิญเครื่องราชสักการะและพานพุ่มไปทูลเกล้าฯ ถวาย เนื่องในโอกาสวันเฉลิมพระชนมพรรษาสมเด็จพระนางเจ้าฯ พระบรมราชินี 3 มิถุนายน 2565 ณ พระที่นั่งอัมพรสถาน
วันเสาร์ที่ 9 ตุลาคม 2564
กษ. มุ่งดำเนินโครงการส่งเสริมและพัฒนาด้านการประมงพื้นที่แม่น้ำโขงจังหวัดอำนาจเจริญ
กษ. มุ่งดำเนินโครงการส่งเสริมและพัฒนาด้านการประมงพื้นที่แม่น้ำโขงจังหวัดอำนาจเจริญ หวังลดผลกระทบทางระบบนิเวศ ฟื้นฟูและอนุรักษ์ทรัพยากรการเกษตรให้มีความสมดุลและยั่งยืน
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ รับฟังปัญหาการเปลี่ยนแปลงระบบนิเวศแม่น้ำโขง และพบปะพี่น้องประชาชนในตำบลโคกสาร ณ วัดแจ่มอารมณ์ บ้านโคกสารท่า หมู่ที่ 5 ต.โคกสาร อ.ชานุมาน จ.อำนาจเจริญ ซึ่งระบบนิเวศในแม่น้ำโขงนี้ ได้รับผลกระทบในหลายด้าน ทั้งแม่น้ำโขงแห้งขอดจนเห็นเนินทราย น้ำโขงเปลี่ยนสี และน้ำขึ้น-ลง ผิดธรรมชาติ เป็นต้น กระทรวงเกษตรและสหกรณ์จึงได้มียุทธศาสตร์บริหารจัดการทรัพยากรการเกษตรและสิ่งแวดล้อมอย่างสมดุลและยั่งยืน โดยการบริหารจัดการทรัพยากรการเกษตรอย่างยั่งยืนสอดคล้องกับเป้าหมายการพัฒนาอย่างยั่งยืน (Sustainable Development Goals, SDGs) รวมทั้งการฟื้นฟูและอนุรักษ์ทรัพยากรการเกษตรให้มีความสมดุลและยั่งยืน นอกจากนี้ ยังมุ่งพัฒนาพื้นที่ดังกล่าวเป็นศูนย์กลางเศรษฐกิจของอนุภูมิภาคลุ่มแม่น้ำโขง โดยมุ่งเน้นแก้ปัญหาความยากจนและพัฒนาคุณภาพชีวิตผู้มีรายได้น้อย เพื่อลดความเหลื่อมล้ำทางสังคม และสร้างความเข้มแข็งของเศรษฐกิจภายใน ควบคู่กับการแก้ไขปัญหาด้านทรัพยากรธรรมชาติและสิ่งแวดล้อม
ทั้งนี้ กระทรวงเกษตรฯ โดยกรมประมงได้มีโครงการส่งเสริมและพัฒนาด้านการประมงพื้นที่แม่น้ำโขงจังหวัดอำนาจเจริญ มุ่งเน้นการเพิ่มผลผลิต มูลค่า และความหลากหลายของสัตว์น้ำในแม่น้ำโขงและแหล่งน้ำชุมชน อาทิ การเพาะพันธุ์ปลาประจำถิ่น และการปล่อยปลาประจำถิ่น และสัตว์น้ำมูลค่าสูงในแม่น้ำโขงและแหล่งน้ำชุมชน การสร้างทางเลือกอาชีพด้านการประมง เพิ่มขีดความสามารถด้านการเพาะเลี้ยง แปรรูป และมาตรฐานฟาร์ม GAP อาทิ การเลี้ยงสัตว์น้ำในระบบสมดุลและเป็นมิตรกับสิ่งแวดล้อม (กุ้งก้ามกราม กุ้งฝอย หอยขม ปลากินพืช พืชน้ำ) และการแปรรูปสัตว์น้ำเพื่อเพิ่มมูลค่า เป็นต้น รวมถึงการสร้างจิตสำนึกในการอนุรักษ์ทรัพยากรประมง
วันอาทิตย์ที่ 7 สิงหาคม 2565
โฆษกรัฐบาลป้อง "บิ๊กตู่" สวน "เพื่อไทย" ประชาชนดูออก ร้องขอแลนด์สไลด์เพื่อหวังช่วยใคร อัดกล้าเอ่ยปากขอให้ช่วยเลือกให้ได้ 250 ส.ส. ทั้งๆ ที่คนทั้งประเทศขอให้เรียกแค่ 1-2 คนมารับผิด
โฆษกรัฐบาลป้อง "บิ๊กตู่" สวน "เพื่อไทย" ประชาชนดูออก ร้องขอแลนด์สไลด์เพื่อหวังช่วยใคร อัดกล้าเอ่ยปากขอให้ช่วยเลือกให้ได้ 250 ส.ส. ทั้งๆ ที่คนทั้งประเทศขอให้เรียกแค่ 1-2 คนมารับผิดที่ทำไว้ แต่ไม่เคยคิดทำให้
วันที่ 7 สิงหาคม 2565 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่ นพ.ชลน่าน ศรีแก้ว หัวหน้าพรรคเพื่อไทย และผู้นำฝ่ายค้านในสภาผู้แทนราษฎร ระบุว่า พล.อ.ประยุทธ์ จันทร์โอชา นายกฯ และ รมว.กลาโหม หวาดกลัวยุทธศาสตร์แลนด์สไลด์ของพรรคเพื่อไทย ถึงขนาดส่งสัญญาณเปลี่ยนกติการการเลือกตั้ง ส.ส.ระบบบัญชีรายชื่อ จากหาร 100 ให้เป็นหาร 500 ว่า น่าเสียดายที่นักการเมืองระดับ นพ.ชลน่าน ทำได้ทุกอย่างแม้กระทั่งบิดเบือนข้อเท็จจริง เพราะเรื่องนี้ตนชี้แจงไปหลายรอบแล้วว่า นายกฯ ไม่มีอำนาจไปสั่งการใดๆ ได้ สมาชิกรัฐสภาเป็นผู้ทรงคุณวุฒิ มีวุฒิภาวะ ไม่มีใครไปสั่งการได้ อย่าเอานิสัยของพรรคตัวเอง ที่สั่งซ้ายหันขวาหันได้ด้วยคนเพียงคนเดียวมาเป็นบรรทัดฐาน ที่ผ่านมาพรรคเพื่อไทยไม่คิดเคารพกติกา กล้าเล่นเกมล่มองค์ประชุมสภาฯ โดยไม่สนความเดือดร้อนของประชาชนก็ยังทำมาแล้ว และยังกล้ามาขอแลนด์สไลด์จากประชาชน เชื่อว่าประชาชนดูออกว่าพรรคเพื่อไทยอยากได้แลนด์สไลด์เพื่อหวังจะช่วยเหลือใคร ดังนั้น ถ้าประชาชนสั่งสอนด้วยการให้แพ้แบบแลนด์สไลด์ ก็อย่าบิดเบือนโทษกติกา แต่ควรโทษตัวเองที่มุ่งแต่จะช่วยคนเพียงคนเดียวมากกว่าคนไทยทั้งประเทศ
“การขอประชาชนให้เลือกพรรคเพื่อไทยเป็นรัฐบาลแบบแลนด์สไลด์ และขอให้เลือกพรรคเพื่อไทยให้ได้ ส.ส.มากกว่า 250 คน เพื่อเป็นแกนนำจัดตั้งรัฐบาลนั้น ไม่แน่ใจว่าเป็นการขอที่มากเกินไปหรือไม่ เพราะเกือบ 8 ปีที่ผ่านมา ประชาชนทั้งประเทศขอให้พรรคเพื่อไทยเรียกคนแค่ 1-2 คนกลับมารับผิดชอบสิ่งที่ตัวเองทำไว้กับประเทศไทย แต่ไม่เคยได้รับความร่วมมือจากพรรคเพื่อไทย ดังนั้น หากการพ่ายแพ้แบบแลนด์สไลด์ อาจเป็นของขวัญชิ้นใหญ่ที่ประชาชนมอบให้พรรคเพื่อไทย ก็ไม่ใช่เรื่องน่าแปลกใจ” นายธนกร กล่าว
วันอาทิตย์ที่ 14 สิงหาคม 2565
ดีอีเอส เตือนขายบัญชี-รับจ้างเปิดบัญชีม้าระวังโทษปรับ-คุก
ดีอีเอส เตือนขายบัญชี-รับจ้างเปิดบัญชีม้าระวังโทษปรับ-คุก
ดีอีเอสเตือนอย่าคิดสั้นรับจ้างเปิดบัญชีม้าหรือขายบัญชีให้แก๊งมิจฉาขีพกร้าวถ้าตรวจสอบพบ“ไม่รอด”ต้องถูกดำเนินคดีฐานเป็นตัวการหรือผู้สนับสนุนการทำความผิดฐานฉ้อโกงด้วยเช่นกันมีระวางโทษทั้งจำและปรับ
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส) กล่าวว่าปัจจุบันพบผู้นำบัญชีธนาคารไปขายให้แก๊งมิจฉาชีพจำนวนมากรวมถึงรับจ้างเปิดบัญชี เพื่อให้มิจฉาชีพใช้เป็นบัญชีม้าในการกระทำผิดฐานฉ้อโกงโดยใช้เป็นช่องทางในการรับเงินและถ่ายโอนเงินจากการกระทำความผิดป้องกันไม่ให้มีพยานหลักฐานเชื่อมโยงมาถึงตัวเพื่อใช้หลอกหลวงประชาชน
ทั้งนี้อยากขอเตือนผู้มีพฤติกรรมดังกล่าวให้หยุดเพราะเมื่อมีการตรวจสอบแกะรอยพบเส้นทางการเงินของแก๊งมิจฉาชีพเจ้าของบัญชีเงินฝากที่เป็นผู้เปิดบัญชีม้าอาจต้องถูกดำเนินคดีฐานเป็นตัวการหรือผู้สนับสนุนการทำความผิดฐานฉ้อโกงด้วยเช่นกันโดยอาจถูกดำเนินตามประมวลกฎหมายอาญามาตรา83หรือมาตรา86
นอกจากนี้กรณีที่ควรรู้ได้ว่าบัญชีดังกล่าวจะถูกนำไปใช้ในการกระทำความผิดเจ้าของบัญชีจะมีความผิดฐานฟอกเงินต้องระวางโทษจำคุก1-10ปีหรือปรับตั้งแต่20,000ถึง200,000บาทหรือทั้งจำทั้งปรับตามพ.ร.บ.ป้องกันและปราบปรามการฟอกเงินพ.ศ. 2542
ขณะนี้กระทรวงดิจิทัลฯได้สั่งการตรวจสอบขบวนการบัญชีม้าและมีการประสานงานกับเจ้าหน้าที่ตำรวจและหน่วยงานที่เกี่ยวข้องจับกุมผู้กระทำความผิดอย่างต่อเนื่องเพราะมีประชาชนถูกหลอกจากแก๊งมิจฉาชีพทุกวัน
ดังนั้นจึงอยากฝากเตือนประชาชนว่าช่วงนี้แก๊งคอลเซ็นเตอร์ระบาดหนักอย่าหลงเชื่ออย่าโอนเงิน หากประชาชนผู้ถูกหลอกลวงหรือผู้เสียหายสามารถโทรสายด่วน1212ของกระทรวงฯหรือสามารถแจ้งความผ่านออนไลน์ได้ที่www.thaipoliceonline.comนอกจากนี้ดีอีเอสยังได้ประสานงานไปยังธนาคารทุกธนาคารทำข้อความเตือนประชาชนก่อนโอนเงินทุกครั้งอีกด้วย
“ขอฝากไปยังพี่น้องประชาชนต้องตระหนักถึงผลกระทบต่อตนเองและผู้อื่น ไม่รับจ้างเปิดบัญชีหรือขายบัญชีตนหรือยินยอมให้บุคคลอื่นใช้บัญชีเงินฝากเป็นเครื่องมือในการกระทำความผิด”น.ส.นพวรรณกล่าว
******************
วันอาทิตย์ที่ 10 ตุลาคม 2564
รัฐมนตรีว่าการกระทรวงยุติธรรม เผย กรมบังคับคดีเตรียมจัดโครงการไกล่เกลี่ยหนี้ กยศ. 116 แห่งทั่วประเทศ พร้อมงานมหกรรมไกล่เกลี่ยหนี้ 4 ภาค ระยะแรกช่วงเดือน ต.ค.-ธ.ค.นี้
รัฐมนตรีว่าการกระทรวงยุติธรรม เผย กรมบังคับคดีเตรียมจัดโครงการไกล่เกลี่ยหนี้ กยศ. 116 แห่งทั่วประเทศ พร้อมงานมหกรรมไกล่เกลี่ยหนี้ 4 ภาค ระยะแรกช่วงเดือน ต.ค.-ธ.ค.นี้ หลังปีที่ผ่านมาช่วยเหลือสำเร็จไปแล้ว 15,040 เรื่อง มูลค่า 9,348 ล้านบาท
นายสมศักดิ์ เทพสุทิน รัฐมนตรีว่าการกระทรวงยุติธณรรม กล่าวถึงความคืบหน้าการไกล่เกลี่ยในชั้นบังคับคดี กรณีกองทุนกู้ยืนเงินเพื่อการศึกษา(กยศ.) ของกรมบังคับคดีว่า ผลการดำเนินงานปี 2564 มีเรื่องเข้าสู่การไกล่เกลี่ยข้อพิพาทชั้นบังคับคดีทั่วประเทศ 16,275 เรื่อง ไกล่เกลี่ยสำเร็จ 15,040 เรื่อง คิดเป็น 92.41% ทุนทรัพย์ 9,348 ล้านบาท โดยแบ่งเป็นการไกล่เกลี่ย กยศ. 1,027 เรื่อง ทุนทรัพย์ 132 ล้านบาท โดยแผนดำเนินการปี 2565 จะมีการจัดโครงการ 2 รูปแบบคือ 1.โครงการเอื้ออาทรไกล่เกลี่ยหนี้ กยศ. หลังศาลมีคำพิพากษา ระยะแรกช่วงเดือน ต.ค.-ธ.ค.2564 สถานที่ดำเนินการ 116 แห่งทั่วประเทศ 2.โครงการมหกรรมไกล่เกลี่ยช่วยเหลือลูกหนี้ 4 ภาค ระยะแรกช่วงเดือน ต.ค.-ธ.ค.2564 จำนวน 7 แห่ง ในพื้นที่ กทม. เชียงใหม่ พิษณุโลก ขอนแก่น ชลบุรี สงขลา และสุราษฎร์ธานี
นายสมศักดิ์ กล่าวอีกว่า นอกจากนี้การไกล่เกลี่ยข้อพิพาทของกรมคุ้มครองสิทธิและเสรีภาพในปีที่ผ่านมา สามารถลดปริมาณคดีขึ้นสู่ชั้นศาลได้ 791 คดี ลดค่าใช้จ่ายของประชาชนได้ 82,457,700 บาท ลดต้นทุนภาครัฐ 1,250,894 บาท ซึ่งขณะนี้มีหน่วยไกล่เกลี่ย 570 แห่ง โดยแบ่งเป็น 1.ภาครัฐ 82 แห่งทั่วประเทศ 2. ศูนย์ไกล่เกลี่ยภาคประชาชน(ศกช.) 488 แห่ง โดยมีที่กทม. 121 แห่งและต่างจังหวัด 367 มีผู้ไกล่เกลี่ยที่ขึ้นทะเบียนกับภาครัฐ 1,677 คน ศกช. 1,806 คน
"เรายินดีและพร้อมช่วยเหลือประชาชนที่ประสบปัญหาทั้งเรื่องของหนี้ กยศ. และหนี้จากวิกฤตโควิด-19 ทำให้หลายคนที่กำลังเดือดร้อนไม่ต้องประสบปัญหาหนี้สินอีกต่อไป จึงอยากเชิญชวนลูกหนี้ กยศ.และผู้ที่เดือดร้อน สามารถแจ้งเรื่องเพื่อไกล่เกลี่ยได้ที่ กรมบังคับคดี www.led.go.th หรือผ่านแอปพลิเคชัน Session call สอบถามรายละเอียดเพิ่มเติมได้ที่ศูนย์ไกล่เกลี่ยข้อพิพาท กรมบังคับคดี โทร 02-881-4840 , 02-887-5072 หรือ สายด่วนกรมบังคับคดี 1111 กด 79 และสำนักงานบังคับคดีทั่วประเทศ หรือติดต่อเข้ามาที่กระทรวงยุติธรรม เราพร้อมให้ความช่วยเหลือไกล่เกลี่ยหนี้และหาทางออกที่ดีที่สุดให้กับทุกท่าน" นายสมศักดิ์ กล่าว
วันอาทิตย์ที่ 13 มีนาคม 2565
โฆษกรัฐบาลเผย นายกฯ แสดงความเสียใจต่อครอบครัวผู้เสียชีวิตและบาดเจ็บ กรณีรถทัวร์ฯ เกิดอุบัติเหตุ ที่ จ.สระบุรี กำชับเจ้าหน้าที่เข้มงวดตรวจสอบสภาพรถ และความพร้อมคนขับทุกครั้ง
โฆษกรัฐบาลเผย นายกฯ แสดงความเสียใจต่อครอบครัวผู้เสียชีวิตและบาดเจ็บ กรณีรถทัวร์ฯ เกิดอุบัติเหตุ ที่ จ.สระบุรี กำชับเจ้าหน้าที่เข้มงวดตรวจสอบสภาพรถ และความพร้อมคนขับทุกครั้ง โดยเฉพาะใกล้ช่วงเทศกาลเพื่อลดความสูญเสีย
วันที่ 13 มีนาคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมแสดงความเสียใจต่อครอบครัวผู้เสียชีวิตและบาดเจ็บกรณีรถทัวร์ปรับอากาศ 2 ชั้น บริษัท สหพันธ์ร้อยเอ็ดทัวร์ จำกัด สายเดินรถ กรุงเทพฯ - สุวรรณภูมิ เกิดอุบัติเหตุชนเสาสะพานต่างระดับโรบินสัน แก่งคอย ถนนมิตรภาพขาเข้า ต.ตลิ่งชัน อ.เมือง จ.สระบุรี สั่งการสอบสวนหาสาเหตุการเกิดอุบัติเหตุ พร้อมกำชับเจ้าหน้าที่เข้มงวดในการตรวจสอบสภาพรถและความพร้อมคนขับเพื่อป้องกันไม่ให้เกิดอุบัติเหตุสร้างความสูญเสียขึ้นอีก
นายธนกรกล่าวว่า นายกรัฐมนตรีเน้นย้ำให้ดำเนินการอย่างจริงจังและต่อเนื่องอย่างเข้มงวดเฉพาะช่วงเทศกาล ต้องเข้มงวดตลอดทั้งปี หากพบสภาพรถไม่พร้อม สั่งห้ามนำมาใช้อย่างเด็ดขาด ในกรณีคนขับหากพบปฏิบัติผิดกฎจราจร รวมถึงพบสารยาเสพติดต้องดำเนินการตามกฎหมายห้ามละเว้น พร้อมทั้งขึ้นบัญชีไว้ห้ามขับรถจนกว่าคดีจะสิ้นสุด และมีการปรับปรุงตัวเองไม่มีประวัติยุ่งเกี่ยวกับยาเสพติดอีก
“ในแต่ละปีมีประชาชนเสียชีวิตและบาดเจ็บจากอุบัติเหตุเพราะคนขับและสภาพรถที่ไม่พร้อม โดยเฉพาะช่วงเทศกาลสำคัญ ๆ ต่าง ๆ มักจะมีความสูญเสียจากอุบัติเหตุทางรถยนต์ หลาย ๆ ครั้งก็เกิดเป็นโศกนาฏกรรม สร้างความสูญเสียแก่ชีวิตและทรัพย์สิน ในช่วงเทศกาลสงกรานต์ปีนี้ คาดว่าจะมีประชาชนเดินทางเป็นจำนวนมากโดยรถส่วนตัว และรถโดยสารประจำทาง นายกรัฐมนตรีกำชับให้เตรียมความพร้อมรองรับการเดินทาง ขอให้ทยอยตรวจสภาพรถ เน้นย้ำเจ้าหน้าที่ด่านตรวจทุกด่านบังคับใช้กฎหมายอย่างจริงจัง นำเอาเทคโนโลยีมาช่วยตรวจสอบ รวมถึงเตรียมความพร้อมของพนักงานขับรถให้มีจิตสำนึก มีความรับผิดชอบ เพื่อลดอุบัติเหตุ ลดความสูญเสียที่อาจจะเกิดขึ้น” นายธนกรกล่าว
วันจันทร์ที่ 3 มกราคม 2565
2022 New Year Message by Prime Minister Gen. Prayut Chan-o-cha
2022 New Year Message by Prime Minister Gen. Prayut Chan-o-cha
2022 New Year Message by Prime Minister Gen. Prayut Chan-o-cha
Fellow Thai people,
on the occasion of the New Year 2022, I would like to invite you all to pray to the virtue of the Buddha, the Dharma, the Sangha, and all the sacred power in the world to bless His Majesty the King, Her Majesty the Queen, Her Majesty Queen Sirikit the Queen Mother, and members of the royal family happiness, prosperity, and long lives. May His Majesty be our gracious and spiritual inspiration forever.
Throughout the year 2021, we, Thai people, have encountered numerous challenges in the likes of the increasingly aggravating COVID-19 situation and flood disaster, and I would like to thank everyone for joining forces in addressing and mitigating these challenges and helping out others, which demonstrate Thai people’s love and solidarity to overcome the hardships. This new year, let us review and apply the lessons learned to live our lives in a conscious, careless, and harmonized manner for the interests of both ourselves and the country.
I strongly hope that the fellow Thai people would take the festive opportunity to celebrate with families, relatives, and friends under strict public health measures. Those who travel during the New Year festivities are urged to stay conscious and take into consideration others’ and their own safety in order for us to enter the new year with happiness, freshness, and success in all endeavors.
Fellow Thai people, on the auspicious occasion of the New Year 2022, may I invite the virtue of all sacredness, and the royal prestige of His Majesty the King and Her Majesty the Queen to bless your happiness and prosperity. May you be spared from all the dangers, and may your wishes come true.
Happy New Year.
วันศุกร์ที่ 20 พฤษภาคม 2565
ศบค.เคาะเปิดสถานบันเทิง ผับ บาร์ คาราโอเกะ เริ่ม 1 มิ.ย. นายกรัฐมนตรีพอใจ นทท.ต่างชาติ 4เดือนแรก ล้านคน มากกว่าปีที่แล้วทั้งปี5.88 แสนคน
ศบค.เคาะเปิดสถานบันเทิง ผับ บาร์ คาราโอเกะ เริ่ม 1 มิ.ย. นายกรัฐมนตรีพอใจ นทท.ต่างชาติ 4เดือนแรก ล้านคน มากกว่าปีที่แล้วทั้งปี5.88 แสนคน
วันนี้ 20 พฤษภาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า จากมาตรการผ่อนคลายการควบคุมโควิด-19 รัฐบาลได้ประกาศเปิดประเทศเต็มรูปแบบรองรับนักเที่ยวกระตุ้นเศรษฐกิจและการท่องเที่ยวในประเทศไทย ส่งผลทำให้มีนักท่องเที่ยวเดินทางเข้ามาประเทศไทย ตั้งแต่เดือนมกราคม - วันที่ 18 พฤษภาคม 2565 จำนวน 1 ล้านกว่าคน มากกว่าจำนวนนักท่องเที่ยวที่เดินทางมาประเทศไทยในปี 2564ทั้งปี ถึง 5.88 แสนคน ทั้งนี้ ตั้งแต่วันที่ 1 มิถุนายน 2565 จะมีการปรับแผนการผ่อนปรนมาตรการเข้าประเทศเพื่ออำนวยความสะดวกให้ชาวต่างชาติมากยิ่งขึ้น โดยยังคงThailand Pass แต่ปรับรูปแบบการกรอกข้อมูลให้ง่าย คงเหลือข้อมูลที่จำเป็น ได้แก่ 1. Vaccine 2. Insurance และ    3. Passport ซึ่งสามารถออก QR code ได้ทันทีหลังลงทะเบียนเสร็จ สำหรับคนไทยตั้งแต่วันที่ 1 มิถุนายน ยกเลิกระบบ Thailand Pass
นางสาวรัชดาฯ กล่าวว่า จากจำนวนนักท่องเที่ยวที่เดินทางเข้าประเทศไทยมากขึ้น ส่งผลตัวเลขรายได้ไตรมาสแรกปี 2565 เพิ่มขึ้นกว่าช่วงเดียวกันของปี 2564 กว่า 2 พัน% มีรายได้เพิ่มขึ้น 1.4 พัน% ทั้งนี้ ที่ประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด – 19) มีมติให้เปิดสถานประกอบการที่มีลักษณะสถานบริหาร สถานบันเทิง ผับ บาร์ คาราโอเกะ หรือสถานที่อื่นที่มีลักษณะคล้ายกัน โดยเริ่มตั้งแต่วันที่ 1 มิถุนายน เป็นต้นไป ภายใต้มาตรการตรวจคัดกรองผู้ให้บริการอย่างเข้มงวด ซึ่งจะต้องมีการตรวจ ATK ทุก ๆ 7 วัน หรือเมื่อมีอาการและมีความเสี่ยง ทั้งนี้ ผู้ให้บริการต้องปฏิบัติตามมาตรการ Universal Prevention อย่างเคร่งครัด สำหรับผู้ใช้บริการต้องแสดงหลักฐานการได้รับวัคซีนครบตามเกณฑ์ รวมถึงวัคซีนเข็มกระตุ้น และถือปฏิบัติตามมาตรการ Universal Prevention อย่างเคร่งครัดด้วย สำหรับประชาชนกลุ่ม 608 ขอให้หลีกเลี่ยงการเข้ารับบริการ คาดว่าจากการผ่อนคลายมาตรการดังกล่าวจะส่งผลดีต่อผู้ประกอบ และจะช่วยกระตุ้นเศรษฐกิจมากยิ่งขึ้น
“พลเอก ประยุทธ์ จันทร์โอชา นายกรัฐมนตรีพอใจต่อตัวเลขนักท่องเที่ยวที่เดินทางเข้ามาประเทศไทยเพิ่มมากขึ้น ถือเป็นสัญญาณที่ดีต่อการเติบโตทางเศรษฐกิจ ซึ่งการท่องเที่ยวเป็นเครื่องจักรสำคัญเป็นปัจจัยหลักในการขับเคลื่อนเศรษฐกิจและการสร้างรายได้ให้กับประเทศไทย ขอให้ทุกคนร่วมกันเป็นเจ้าบ้านที่ดีให้การต้อนรับนักท่องเที่ยวชาวต่างชาติให้เกิดความประทับใจ อยากกลับมาท่องเที่ยวในประเทศไทยอีก นายกรัฐมนตรีขอบคุณทุกภาคส่วนทั้งหน่วยงานราชการและประชาชน ที่ช่วยกันทำให้ภาพลักษณ์ด้านการท่องเที่ยวของไทยเป็นที่ยอมรับของชาวต่างชาติมากขึ้น เน้นย้ำให้ประชาชนเข้ารับการฉีดวัคซีนให้ครบ โดยเฉพาะผู้ให้บริการในภาคบริการต่าง ๆ ที่เกี่ยวข้อง เพื่อสร้างภูมิต้านทาน และเพื่อสร้างมั่นเชื่อมั่นต่อผู้ใช้บริการและนักท่องเที่ยวชาวต่างชาติ พร้อมกับกำชับให้เจ้าหน้าที่เข้มงวด คอยตรวจให้มีการปฏิบัติตามมาตรการอย่างเคร่งครัด ห้ามปล่อยปะละเลยไม่ปฏิบัติตามมาตรการ” นางสาวรัชดาฯ กล่าว
วันพฤหัสบดีที่ 20 มกราคม 2565
ปตท. เซ็นขายเชื้อเพลิงให้ รฟท. 10 ปีพร้อมส่วนลด
ปตท. เซ็นสัญญาขายเชื้อเพลิงให้ รฟท. 10 ปี โดยให้ส่วนลดต้นทุนด้านพลังงาน 810 ล้านบาท เพื่อสนับสนุนการขนส่งสาธารณะ ส่งมอบบริการให้แก่ประชาชน
ปตท. เซ็นสัญญาขายเชื้อเพลิงให้ รฟท. 10 ปี โดยให้ส่วนลดต้นทุนด้านพลังงาน 810 ล้านบาท เพื่อสนับสนุนการขนส่งสาธารณะ ส่งมอบบริการให้แก่ประชาชน
วันนี้ (20 ม.ค. 65) นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน เป็นประธานในพิธีลงนามสัญญาซื้อขายผลิตภัณฑ์ปิโตรเลียม ระหว่างการรถไฟแห่งประเทศไทย (รฟท.) กับ บริษัท ปตท. จำกัด (มหาชน) โดยนายอรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่ ปตท. และ นายนิรุฒ มณีพันธ์ ผู้ว่าการรถไฟแห่งประเทศไทย เป็นผู้ลงนาม
ทั้งนี้ ปตท. ได้สนับสนุนส่วนลดค่าใช้จ่ายด้านเชื้อเพลิงให้แก่การรถไฟแห่งประเทศไทย คิดเป็นจำนวน 810 ล้านบาท ตลอดระยะเวลาสัญญา 10 ปี (2565-2575) เพื่อสนับสนุนการให้บริการขนส่งสาธารณะแก่ประชาชนผู้โดยสารรถไฟในประเทศและเป็นประโยชน์ต่อส่วนรวมต่อไป
Facebook ทีมพีอาร์การรถไฟแห่งประเทศไทย https://www.facebook.com/129946050353608/posts/5423963464285147/?d=n
INSTAGRAM SRT OFFICIAL https://www.instagram.com/p/CY8l6ZCrQ9W/?utm_medium=copy_link
Twitter SRT OFFICIAL @PR_SRT https://twitter.com/pr_srt/status/1484093826159755266?s=21
วันอังคารที่ 26 เมษายน 2565
เกษตร-พาณิชย์ จับมือแม็คโคร ขนผลไม้คุณภาพส่งออกนานาชนิดจากสวนเกษตรกรถึงมือผู้บริโภค
เกษตร-พาณิชย์ จับมือแม็คโคร ขนผลไม้คุณภาพส่งออกนานาชนิดจากสวนเกษตรกรถึงมือผู้บริโภค เล็งเพิ่มเป้าตลาดในประเทศโต 40% แก้วิกฤต COVID-19 ในจีน
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เปิดเผยภายหลังเป็นประธานพิธีเปิดเทศกาลผลไม้ไทย คุณภาพดี ส่งตรงจากสวน ณ แม็คโคร สาขาสามเสน ว่า กระทรวงเกษตรฯ โดย ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ในฐานะประธานคณะกรรมการพัฒนาและบริหารจัดการผลไม้ (Fruit Board) ร่วมกับกระทรวงพาณิชย์ ภาครัฐ ภาคเอกชน และผู้แทนเกษตรกร ได้กำหนดมาตรการในการบริหารจัดการผลไม้ฤดูกาลผลิต 2565 โดยเฉพาะในช่วงนี้ที่ผลผลิตจากผลไม้ภาคตะวันออก ที่จะมีผลผลิตออกมาประมาณ 1.1 ล้านตัน เป็นทุเรียน 7 แสนตัน เงาะ 2.1 แสนตัน และมังคุด 2.1 แสนตัน และลองกอง 1.8 หมื่นตัน โดยมีแหล่งผลิตสำคัญ คือ ระยอง จันทบุรี และตราด ซึ่งถือเป็นฤดูกาลใหญ่ฤดูกาลแรกของปี จากนั้นจะเป็นลำไยภาคเหนือ และลงไปที่ผลไม้ภาคใต้ และจะวนกลับมาอีกครั้งหนึ่งที่ลำไยของภาคตะวันออก
สำหรับโครงการกระจายสินค้าออกจากแหล่งผลิต สู่ผู้บริโภค เป็น 1 ใน 18 มาตรการที่ทาง Fruit Board ได้กำหนดไว้ โดยจะส่งเสริมให้มีการบริโภคภายในประเทศเพิ่มมากขึ้น จากเดิมคือจะส่งออก 70% และบริโภคภายในประเทศ 30% แต่ปีนี้ได้กำหนดเป้าหมายใหม่คือให้มีการบริโภคในประเทศเพิ่มขึ้นเป็น 40% เนื่องจากการแพร่ระบาดของโควิด-19 ระลอกใหม่ในประเทศจีน ซึ่งเป็นตลาดส่งออกผลไม้ใหญ่ที่สุดของไทย ดังนั้นเพื่อเป็นการบริหารความเสี่ยง และช่วยเกษตรกรและผู้ประกอบการในการสร้างรายได้อย่างมั่นคง จึงได้กำหนดเป้าหมายใหม่นี้ขึ้นมา ซึ่งโครงการการกระจายสินค้าออกจากแหล่งผลิต สู่ผู้บริโภคนี้ จะเป็นการนำผลไม้คุณภาพระดับส่งออกมาจำหน่ายให้กับผู้บริโภค ในราคาที่สมเหตุสมผล โดยมาจากสวนของเกษตรกรโดยตรง
อย่างไรก็ตาม กระทรวงเกษตรฯ มุ่งเน้นในเรื่องคุณภาพและมาตรฐาน เพื่อสร้างความมั่นใจให้กับผู้บริโภค ตลอดจนเรื่องความปลอดภัยจากเชื้อไวรัสโคโรนา (COVID-19) ซึ่งนอกจากผู้บริโภคจะได้สินค้าที่ดีมีคุณภาพแล้ว ยังถือเป็นการช่วยสนับสนุนเกษตรกรของไทยด้วย
วันพุธที่ 6 ตุลาคม 2564
ปลัด วธ. เป็นประธานพิธีเปิดชุมชนคุณธรรมบ้านโคกเมือง สุดยอดชุมชนต้นแบบ “เที่ยวชุมชน ยลวิถี” ประจำปี ๒๕๖๔ ณ ชุมชนคุณธรรมฯ บ้านโคกเมือง อำเภอประโคนชัย จังหวัดบุรีรัมย์
พิธีเปิดชุมชนคุณธรรมบ้านโคกเมือง สุดยอดชุมชนต้นแบบ “เที่ยวชุมชน ยลวิถี” ประจำปี ๒๕๖๔ ณ ชุมชนคุณธรรมฯ บ้านโคกเมือง อำเภอประโคนชัย จังหวัดบุรีรัมย์ และชมพระอาทิตย์ตก ๑๕ ช่องประตู ณ อุทยานประวัติศาสตร์พนมรุ้ง
วันที่ ๖ ตุลาคม ๒๕๖๔ เวลา ๑๔.๓๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานพิธีเปิดชุมชนคุณธรรมบ้านโคกเมือง สุดยอดชุมชนต้นแบบ “เที่ยวชุมชน ยลวิถี” ประจำปี ๒๕๖๔ ณ ชุมชนคุณธรรมฯ บ้านโคกเมือง อำเภอประโคนชัย จังหวัดบุรีรัมย์ และเวลา ๑๘.๐๐ น. ชมพระอาทิตย์ตก ๑๕ ช่องประตู ณ อุทยานประวัติศาสตร์พนมรุ้ง โดยมี นายอังกูร ศีลาเทวากูล รองผู้ว่าราชการจังหวัดบุรีรัมย์ นางโชติกา อัครกิจโสภากุล ผู้ช่วยปลัดกระทรวงวัฒนธรรม นายพัฐศิษฏ์ ธนชวาลย์ ผู้อำนวยการกองตรวจราชการ คณะที่ปรึกษากระทรวงวัฒนธรรม ผู้บริหารกระทรวงวัฒนธรรม วัฒนธรรมจังหวัดภาคอีสาน ผู้นำชุมชน และชาวชุมชนเข้าร่วม
วันศุกร์ที่ 27 สิงหาคม 2564
บขส. ผ่านการรับรองมาตรฐานด้านการจัดการสิ่งแวดล้อม ISO 14001:2015 ประจำปี 2564
จากบริษัท อินเตอร์เทค อินดัสทรี แอนด์ เซอร์ทิฟิเคชั่น เซอร์วิสเซส (ประเทศไทย) จำกัด หรือ Intertek Industry and Certification Services (Thailand) Ltd.
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม เปิดเผยว่า สำนักซ่อมบำรุงและตรวจสภาพรถ บขส. ได้รับการรับรองระบบมาตรฐานการจัดการสิ่งแวดล้อม ISO 14001: 2015 ประจำปี 2564 จากบริษัท อินเตอร์เทค อินดัสทรี แอนด์ เซอร์ทิฟิเคชั่น เซอร์วิสเซส (ประเทศไทย) จำกัด หรือ Intertek Industry and Certification Services (Thailand) Ltd. เรียบร้อยแล้ว เมื่อวันที่ 18 สิงหาคม 2564
ทั้งนี้ ISO 14001: 2015 เป็นมาตรฐานสากลสำหรับระบบการบริหารจัดการสิ่งแวดล้อมขององค์กร เพื่อเพิ่มสมรรถนะสิ่งแวดล้อมภายในองค์กร และเพื่อความยั่งยืนด้านสิ่งแวดล้อม ซึ่ง บขส. ได้ผ่านการรับรองมาตรฐานสิ่งแวดล้อม ISO 14001: 2015 มาตั้งแต่ปี 2558 และได้รับการรับรองอย่างต่อเนื่องในปี 2564
กรรมการผู้จัดการใหญ่ บขส. กล่าวเพิ่มเติมว่า บขส. ตระหนักถึงความสำคัญของการดำเนินงานด้านสิ่งแวดล้อม และได้มอบหมายให้ สำนักซ่อมบำรุงและตรวจสภาพรถ ดำเนินการรณรงค์ปลูกจิตสำนึกให้พนักงานในสังกัดมีส่วนร่วมในการอนุรักษ์พลังงานและทรัพยากรขององค์กร เช่น การลดพลังงานไฟฟ้า น้ำประปา และปริมาณของเสีย สร้างความรู้ความเข้าใจให้พนักงานมีส่วนร่วม ในการบริหารจัดการพื้นที่ของสำนักซ่อมบำรุงและตรวจสภาพรถ ให้สอดคล้องตามข้อกำหนดของระบบคุณภาพสิ่งแวดล้อมมาตรฐาน ISO 14001 : 2015 รวมทั้งสร้างการมีส่วนร่วมกับชุมชน โดยร่วมกับชุมชนโดยรอบ ศูนย์ซ่อมบำรุงและตรวจสภาพรถ (รังสิต) จัดกิจกรรมพัฒนาคุณภาพชีวิตของคนในชุมชน เช่น กิจกรรมคัดแยกขยะก่อนทิ้งในชุมชน โดยมอบถังขยะแยกประเภทให้กับโรงเรียนในบริเวณใกล้เคียง และมีการตรวจเช็คสภาพรถเบื้องต้นฟรี ในช่วงเทศกาลสำคัญ
อย่างไรก็ดี บขส. จะยังคงมุ่งมั่นพัฒนาระบบบริหารงานคุณภาพและสิ่งแวดล้อมอย่างต่อเนื่อง เพื่อเพิ่มศักยภาพในการปฏิบัติงาน และมุ่งสู่การพัฒนาองค์กรอย่างยั่งยืน
วันอังคารที่ 19 กรกฎาคม 2565
รปอ. ภานุวัฒน์ฯ ร่วมหารือกับผู้บริหาร AOTS
รปอ. ภานุวัฒน์ฯ ร่วมหารือกับผู้บริหาร AOTS
วันนี้ (19 กรกฎาคม 2565) นายภานุวัฒน์ ตริยางกูรศรี รองปลัดกระทรวงอุตสาหกรรม ร่วมหารือกับคณะผู้บริหาร The Association for Overseas Technical Cooperation and Sustainable Partnerships (AOTS) เพื่อหารือเกี่ยวกับความร่วมมือในโครงการ Thai Smart Manufacturing Project ที่ผ่านมา รวมถึงแนะนำโครงการความร่วมมือระหว่างไทย-ญี่ปุ่น Thailand DX Personnel Registration Systems ซึ่งเป็นการยกระดับอุตสาหกรรมด้วยการนำเทคโนโลยีดิจิทัลและระบบอัตโนมัติมาเพิ่มผลิตภาพกระบวนการผลิตของบริษัทในไทย เพื่อให้ไทยก้าวผ่านยุคอนาล็อคไปสู่ยุคดิจิทัลได้อย่างมีประสิทธิภาพ ณ ห้องประชุมชุณหะวัณ ชั้น 3 อาคารสำนักงานปลัดกระทรวงอุตสาหกรรม
วันเสาร์ที่ 23 กรกฎาคม 2565
นางสุขสมรวย วันทนียกุล เลขานุการรัฐมนตรีว่าการกระทรวงคมนาคม หารือร่วมกับตัวแทนสมาคมผู้ขับขี่รถจักรยานยนต์ไฟฟ้า (EV) รับจ้างสาธารณะ
สมาคมผู้ขับขี่รถจักรยานยนต์รับจ้างแห่งประเทศไทย ชมรมเพื่อนแท้ชาววิน และชมรมพิทักษ์สิทธิ์
นายศักดิ์สยาม ชิดชอบ รัฐมนตรีว่าการกระทรวงคมนาคม มอบหมายให้ นางสุขสมรวย วันทนียกุล เลขานุการรัฐมนตรีว่าการกระทรวงคมนาคม เป็นผู้แทน ให้สมาคมผู้ขับขี่รถจักรยานยนต์ไฟฟ้า (EV) รับจ้างสาธารณะ สมาคมผู้ขับขี่รถจักรยานยนต์รับจ้างแห่งประเทศไทย ชมรมเพื่อนแท้ชาววิน และชมรมพิทักษ์สิทธิ์ เข้าพบ เพื่อยื่นหนังสือทวงถามความคืบหน้าเรื่องการประกาศให้บริษัท แกร็บ (Grab) ออกจากระบบแอปพลิเคชัน ภายในวันที่ 15 กรกฎาคม 2565 ที่ผ่านมา โดยมี นางสิริรัตน์ วีรวิศาล รองอธิบดีกรมการขนส่งทางบก และเจ้าหน้าที่ที่เกี่ยวข้อง ร่วมรับหนังสือ ในวันที่ 22 กรกฎาคม 2565 ณ ห้องประชุมกระทรวงคมนาคม
เลขานุการรัฐมนตรีว่าการกระทรวงคมนาคม ได้เน้นย้ำว่ารัฐมนตรีว่าการกระทรวงคมนาคมให้ความสำคัญและมีความตั้งใจอย่างยิ่งในการสั่งการให้หน่วยงานในสังกัดกระทรวงฯ ที่เกี่ยวข้อง ร่วมกันพิจารณาแนวทางในการช่วยเหลือการประกอบอาชีพให้ถูกต้องตามกฎหมาย โดยมีเป้าหมายในการจัดระเบียบรถจักรยานยนต์สาธารณะให้ทุกกลุ่มสามารถประกอบอาชีพภายใต้กรอบของกฎหมาย ให้เกิดความเป็นธรรมกับทุกฝ่าย และสอดคล้องกับวิถีชีวิตของสังคมไทยในปัจจุบัน ทั้งนี้ ได้มอบหมายให้กรมการขนส่งทางบกนำข้อหารือของกลุ่มผู้มายื่นหนังสือไปนำเรียนหารือกับอธิบดีกรมการขนส่งทางบกอีกครั้ง โดยกำหนดกรอบระยะเวลาในการหารือเพื่อให้ได้ข้อสรุปร่วมกันภายในวันที่ 15 สิงหาคม 2565 และให้รายงานผลการดำเนินงานมายังกระทรวงฯ จากนั้นกระทรวงฯ จะได้นัดหมายกลุ่มผู้มายื่นหนังสือดังกล่าวเข้าร่วมประชุมหารืออีกครั้ง เพื่อพิจารณาแนวทางที่เหมาะสมที่สุดในการให้ผู้ประกอบอาชีพขับรถจักรยานยนต์สาธารณะสามารถประกอบอาชีพร่วมกันได้ มีการให้บริการถูกต้องตามกฎหมาย เป็นธรรม และประชาชนได้รับประโยชน์สูงสุด
วันเสาร์ที่ 9 กรกฎาคม 2565
ปลัดเกษตรฯ มอบแนวทางขับเคลื่อนงานภาคเกษตรแก่หน่วยงานในสังกัด 20 จังหวัดภาคอีสาน
ปลัดเกษตรฯ มอบแนวทางขับเคลื่อนงานภาคเกษตรแก่หน่วยงานในสังกัด 20 จังหวัดภาคอีสาน มุ่งสร้างความเข้าใจหน่วยงานระดับจังหวัด “เชื่อมโยงการบริหาร แปลงสารให้ชัด จัดสรรให้ถูก”
ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยภายหลังเป็นประธานการประชุม “มอบแนวทางการบริหารงานกระทรวงเกษตรและสหกรณ์ และลงพื้นที่ตรวจราชการ ครั้งที่ 1 ภาคตะวันออกเฉียงเหนือ” โดยมีนายจำรึก เหล่าประเสริฐ รองผู้ว่าราชการจังหวัดขอนแก่น หัวหน้าส่วนราชการทั้ง 20 จังหวัดภาคตะวันออกเฉียงเหนือ เข้าร่วม ณ สำนักงานชลประทานที่ 6 จังหวัดขอนแก่น ว่า การลงพื้นที่ในวันนี้ มุ่งหวังให้หน่วยงานในสังกัดกระทรวงเกษตรและสหกรณ์ เข้าใจแนวทางการดำเนินงานและพัฒนาการทำงานไปในทิศทางเดียวกัน เพื่อให้การดำเนินงานเกิดการบูรณาการอย่างมีประสิทธิภาพมากยิ่งขึ้น ซึ่งหลังจากสถานการณ์การระบาดของโรคติดเชื้อไวรัสโคโรนา 2019 เริ่มคลี่คลายลง นับเป็นโอกาสดีที่ภาคเกษตรไทยจะสามารถฟื้นตัวได้ โดยภาคการเกษตรถือเป็นหัวใจสําคัญต่อเศรษฐกิจและสังคมของประเทศไทยอย่างมาก ดังนั้น นโยบาย “Agri challenge Next Normal 2022” ของกระทรวงเกษตรฯ จึงเป็นนโยบายที่มุ่งขับเคลื่อนยุทธศาสตร์ชาติ นโยบายรัฐบาล และนโยบายกระทรวง ให้บรรลุเป้าหมายในการแก้ไขปัญหาเฉพาะหน้าให้เกษตรกร โดยการวางรากฐานการทำงานของกระทรวงเกษตรฯ เพื่อรองรับความปกติใหม่ (New Normal) และสร้างเอกภาพในการขับเคลื่อนภารกิจของกระทรวงเกษตรและสหกรณ์
อย่างไรก็ตาม การขับเคลื่อนการดำเนินงานต้องดำเนินงานในเชิงบูรณาการภายใต้แนวคิด “เชื่อมโยงการบริหาร แปลงสารให้ชัด จัดสรรให้ถูก” ซึ่งหมายถึงการเชื่อมโยง ยุทธศาสตร์กับพันธกิจของกระทรวง การสร้างการสื่อสารนโยบายไปยังผู้ปฏิบัติ และการบริหารจัดการให้สอดคล้องกับภารกิจ ซึ่งจะดำเนินการขับเคลื่อนงานใน 3 ด้าน ประกอบด้วย 1) ภารกิจเร่งด่วนเพื่อขับเคลื่อนยุทธศาสตร์และนโยบายให้บรรลุเป้าหมาย 2) ขับเคลื่อนการแก้ไขปัญหาเฉพาะหน้าให้เกษตรกร และ 3) วางรากฐานการทำงานของกระทรวง โดยตั้งเป้าหมายครอบคลุม 4 ด้านในปี 2565 คือ 1) ผลิตภัณฑม์วลรวมในประเทศสาขาเกษตร เพิ่มขึ้นเฉลี่ยร้อยละ 3.8 2) ผลิตภาพการผลิตของภาคเกษตรเพิ่มขึ้นเฉลี่ยร้อยละ 1.2 3) เกษตรกรที่มีรายได้ต่ำกว่าเส้นความยากจน ลดลงไม่น้อยกว่าร้อยละ 10 และ 4) พื้นที่ชลประทานเพิ่มขึ้นไม่ต่ำกว่าปีละ 350,000 ไร่ รวมทั้งเตรียมการผลักดันเป้าหมายตามแผนปฏิบัติราชการระยะ 5 ปี (พ.ศ. 2566-2570) ของกระทรวงเกษตรและสหกรณ์อย่างมีประสิทธิภาพ
“การพัฒนากำลังคนภาคเกษตร พัฒนากระบวนการทำงาน ผลักดันวิจัยและนวัตกรรมเกษตร และยกระดับความร่วมมือเครือข่ายการพัฒนาภาคเกษตรจากทุกภาคส่วน มีความสำคัญเป็นอย่างยิ่ง โดยเฉพาะด้านนโยบายความยั่งยืนในระบบอาหารสัมพันธ์กับปัจจัยการผลิต ทรัพยากรธรรมชาติ และระบบนิเวศ โดยหัวใจสำคัญในการผลักดันความยั่งยืนให้เกิดขึ้นอยู่ที่การบริหารจัดการที่ดีและมีประสิทธิภาพ เพื่อลดการสูญเสียตลอดห่วงโซ่อุปทาน และลดผลกระทบต่อสังคมและสิ่งแวดล้อม อาทิ การบริหารจัดการน้ำ การบริหารจัดการดิน การบริหารจัดการพันธุ์พืช BCG Model ตลอดจนการทำเกษตรโดยใช้ตลาดนำการผลิต ดังนั้นการเพิ่มประสิทธิภาพการดำเนินงานของหน่วยงานในสังกัดกระทรวงเกษตรและสหกรณ์ จะส่งผลให้การขับเคลื่อนงานด้านการเกษตรเป็นไปด้วยความเรียบร้อย รวดเร็ว มีประสิทธิภาพ และสามารถพัฒนาภาคเกษตรให้มีความยั่งยืนตามแนวทาง มั่นคง มั่งคั่ง ยั่งยืนได้ต่อไป” ดร.ทองเปลว กล่าว